Projektisopimus
  
1. Sopimuksen osapuolet
Projektin toimeksiantaja (jäljempänä Tilaaja) on Jyväskylän yliopiston alaisista organisaatiosta koostuva ryhmä, johon kuuluvat:
•	Virtuaaliyliopisto ja
•	Hallinnon OPLAA! hanke
Tämä opiskelijaprojektisopimus (jäljempänä Sopimus) on tehty Tilaajan, asettajana toimivan Jyväskylän yliopiston tietotekniikan laitoksen (jäljempänä Laitos) ja toteuttajana toimivan Käki-nimisen projektiryhmän jäsenten (jäljempänä Ryhmä) välillä. Ryhmä koostuu seuraavista Laitoksen opiskelijoista: 
•	Huttunen Sami,
•	Lamminmäki Tatu,
•	Lappi Juha ja
•	Pelkkikangas Eija.
Kukin Ryhmän jäsen vastaa Sopimuksen velvoitteista omasta puolestaan. 
2. Määrittelyt
Sopimuksella sovitaan tietotekniikan opiskelijaprojektista (jäljempänä Projekti), josta käytetään myös nimeä Käki-projekti. Sovelluksella tarkoitetaan Ryhmän toteuttamaa WWW-pohjaista henkilökohtaisten opiskelusuunnitelmien hallinta- ja raportointisovellusta, sen sisältäviä komponentteja ja lähdekoodeja sekä siihen kuuluvia ohjedokumentteja. Tuloksilla tarkoitetaan Ryhmän Tilaajalle Projektin puitteissa toteuttamaa Sovellusta ja dokumentteja sekä muuta aineistoa ja materiaalia. 
2.1 Johtoryhmä
Projektin Johtoryhmään kuuluvat
•	Jukka-Pekka Santanen		Tietotekniikan laitos,
•	Antti Auer				Virtuaaliyliopisto,
•	Jari Rantamäki			Hallinnon OPLAA! hanke sekä,
•	Juha Lappi				projektiryhmän jäsen
Johtoryhmässä voidaan tehdä ainoastaan yksimielisiä päätöksiä.
2.2 Suunnitteludokumentit
Projektia ja toteutettavaa Sovellusta kuvataan tarkemmin Projektin ensimmäisen 6 viikon aikana Ryhmän toimesta laadittavissa Suunnitteludokumenteissa, joita ovat Projektisuunnitelma, Vaatimusmäärittely ja Sovellussuunnitelma.
Projektin läpivientiä kuvataan Projektisuunnitelmassa. Toteutettavaa sovellusta kuvataan tarkemmin Vaatimusmäärittelyssä ja Sovellussuunnitelmassa.
Jos Sopimuksen ja Suunnitteludokumenttien välillä on ristiriitaa, sovelletaan ensisijaisesti Sopimusta ja jonka jälkeen Projektin läpivientiin liittyvissä asioissa Projektisuunnitelmaa sekä Sovellukseen liittyvissä asioissa ensisijaisesti Vaatimusmääritelmää ja toissijaisesti Sovellussuunnitelmaa.
3. Projektin taustaa ja Sopimuksen kohde 
Opetusministeriön päätöksen perusteella kaikille opiskelijoille laaditaan vuoteen 2006 mennessä henkilökohtainen opiskelusuunnitelma (jäljempänä HOPS). Yliopistoissa 1.8.2004 voimaan tuleva valtakunnallinen joustava opiskeluoikeus edellyttää myös HOPSien laatimista.
Projekti toteuttaa Tilaajalle osaksi Korppi-järjestelmää Sovelluksen, jolla digitaaliset HOPSit voidaan laatia. Järjestelmässä jo olemassaolevia ohjelmaosioita ja tietokantaa hyödynnetään mahdollisuuksien mukaan osana Sovellusta. 
Projekti alkoi 17.9.2003 ja päättyy viimeistään 15.1.2004. Projekti koostuu seuraavista vaiheista: 
•	aiheeseen tutustuminen,
•	olemassaoleviin järjestelmiin tutustuminen,
•	Projektisuunnitelman laatiminen,
•	Vaatimusmäärittelyn laatiminen, 
•	Sovellussuunnitelman laatiminen,
•	Sovelluksen toteutus ja testaus,
•	Sovelluksen käyttöohjeen laatiminen sekä
•	ohjelmisto- ja projektiraporttien laatiminen. 
4. Sopimuksen osapuolten velvollisuudet
4.1. Tilaaja
Tilaajan velvollisuutena on tarkentaa yhdessä Ryhmän kanssa Suunnitteludokumentteja yksityiskohtien osalta sekä tarjota Ryhmälle aihealueeseen liittyvää sisällöllistä opastusta ja koulutusta Projektin tavoitteiden saavuttamiseksi. Tilaajan organisaatioille on nimetty edustajat seuraavasti:
•	Virtuaaliyliopistosta Antti Auer ja
•	Hallinnon OPLAA! hankeesta Jari Rantamäki.
Tilaajan velvollisuutena on maksaa heille kuuluvat maksut kohdan 6 mukaisesti. 
4.2. Laitos
Laitoksen velvollisuutena on tarjota Projektin käyttöön lukittava huone sekä viisi mikroa, jotka sisältävät tarvittavat käyttöjärjestelmät, ohjelmat ja niiden lisenssit. Laitos vastaa myös Projektiin liittyvistä välineistä ja tarvikkeista, sekä Ryhmän matkakuluista Projektin liittyvien matkojen osalta.
Laitoksen tulee tarjota ohjausta ja koulutusta Projektin läpiviemiseksi. Laitos hyväksyy kullekin ryhmän jäsenelle opintojakson Sovellusprojekti ainakin 5 opintoviikon laajuisena, kunhan opintojakson oppimistavoitteet on täytetty. Laitokselta Projektin edistymistä ja opintojaksoa ohjaavat vastaava ohjaaja Jukka-Pekka Santanen ja tekninen ohjaaja Minna Hillebrand. Lisäksi Vesa Lappalainen osallistuu projektiin Korppi-järjestelmän asiantuntijana.
4.3. Ryhmä
Ryhmän tehtävänä on läpiviedä Projekti toteuttaen Sovelluksen (tai Sovelluksen prototyypin) ja muut sovitut Tulokset, sekä raportoida Projektin edistymistä ja tuloksista johtoryhmälle Suunnitteludokumenttien mukaisesti.
Kukin Ryhmän jäsen käyttää opintojakson puitteissa Projektiin aikaa vähintään 200 tuntia.  
5. Oikeuksien siirtyminen
Projektissa syntyneet Tulokset ovat julkisia niiltä osin, joita Johtoryhmässä ei erikseen sovita salaisiksi. Tällaisiksi liiketoiminnan kannalta salassapidettäviksi katsottaviin tietoihin voidaan lukea mm. käytännön tapausten data.
Tulosten rinnakkaiset vapaat käyttö- ja omistusoikeudet ovat Tilaajan ohella myös Laitoksella ja Ryhmän jäsenillä kohdissa 5.1, 5.2 ja 5.3 kuvatuilla tavoilla. Julkiset Tulokset sijoitetaan avoimen GPL-lisenssin alle.
5.1. Tilaaja
Tilaaja saa Ryhmän Tilaajalle luovuttamiin Projektin Tuloksiin kaikki oikeudet sekä muuntelu- ja edelleenluovutusoikeudet. 
5.2. Laitos
Laitoksella on oikeus käyttää Projektia referenssinään. Laitoksella on oikeus käyttää Projektin julkisia Tuloksia opetus-, tutkimus- ja esittelytarkoituksiin. Laitoksella on oikeus sijoittaa Projektissa opinnäytteeksi vaaditut julkiset Projektin Tulokset sisältävä projektikansio julkisesti nähtäville Laitoksen tiloihin. 
Laitos voi hyödyntää Projektin julkisia Tuloksia vapaasti julkaisuissa ja ne voidaan asettaa saataville tietoverkkojen kautta (esimerkiksi WWW:lle). 
Jyväskylän yliopiston opiskelijat ja henkilökunta voivat tutustua Sovellukseen ajamalla sitä sekä käyttämällä sen lähdekoodista vähintään yleiskäyttöisiä osia ja komponentteja jonkun toisen ohjelman osana. 
5.3. Ryhmä
Ryhmän jäsenillä on oikeus käyttää Projektia referenssinään. Ryhmän jäsenillä on oikeus hyödyntää Projektin julkisia Tuloksia esittelytarkoituksiin sekä omissa opinnäytteissään ja julkaisuissaan.
Ryhmän jäsenet voivat hyödyntää julkisia Tuloksia vapaasti omissa julkaisuissaan sekä ne voidaan asettaa saataville tietoverkkojen kautta (esimerkiksi WWW:lle). Ryhmällä on oikeus liittää Sovellus tai sen komponentteja myös jonkin toisen ohjelmiston osaksi.   
5.4. Oikeudet hankintoihin
Projektia varten hankitut laitteet, ohjelmistot ja muut välineet omistaa se osapuoli, joka on hankinnan tehnyt.
5.5. Oikeuksien siirtyminen
Kohdissa 5.1 - 5.3 mainitut oikeudet siirtyvät Tilaajalle Projektin päätyttyä, kun Tilaaja on täyttänyt sille kohdissa 4.1 ja 6 mainitut velvollisuutensa. Jos em. lauseessa mainittuja velvollisuuksia ei ole täytetty kahden kuukauden kuluessa Projektin päättymisestä, kaikki oikeudet Ryhmän toteuttamaan Sovellukseen ja Tuloksiin säilyvät pelkästään Ryhmällä. 
6. Maksut ja maksuaikataulu
Laitos saa korvauksena Tilaajalta Projektista 1000 euroa (ei ALVia) Ryhmän jäsentä (opiskelijaa) kohden Projektin päättyessä. Projektimaksu Tilaajalle on siis neljän jäsenen projektista 4000 eur (ei ALVia). Jos Projekti ei toteudu projektiosapuolten sopimalla tavalla, on myös mahdollista alentaa projektimaksua Projektin Johtoryhmän päätöksellä. 
Tilaajan tulee maksaa Laitokselle em. projektimaksu kuukauden kuluessa Laitoksen lähetettyä laskun Projektin päätyttyä. 
7. Takuu ja ylläpito
Projektin Tulosten käyttö tapahtuu Tilaajan omalla vastuulla. Koska kyseessä on opinnäytetyö, ei Ryhmä, ei Laitos eikä Jyväskylän yliopisto anna Projektin Tuloksille takuuta, eivätkä em. osapuolet myöskään sitoudu millään tavalla ylläpitämään tuloksia. Sen sijaan Projektin aikana Tuloksissa havaitut virheet pyritään korjaamaan, mikäli Projektille määritellyt resurssit sen sallivat. 
8. Muutosten tekeminen
Projektisopimusta voidaan muuttaa ainoastaan kirjallisella kaikkien Sopimuksen osapuolten allekirjoittamalla sopimuksella. 
Sopimukseen liittyviä hyväksyttyjä Suunnitteludokumentteja voidaan muuttaa Johtoryhmän päätöksellä, mikäli muutokset eivät vaikuta varsinaisen Sopimuksen sisältöön. Muutokset on dokumentoitava sellaisinaan Johtoryhmän kokouksen pöytäkirjaan tai sen liitteeseen, joka voi myös olla kyseisen suunnitteludokumentin uusi versio. 
9. Vahingonkorvaukset ja kiistojen ratkaisu
Sopimuksen osapuolet eivät ole vastuussa mistään välillisistä, eikä Tuloksiin liittyvistä välittömistä vahingoista toisilleen. Sopimuksen tulkinnasta aiheutuvat erimielisyydet ratkaistaan ensisijaisesti neuvotteluin osapuolten välillä tai Johtoryhmässä. Mikäli näin ei päästä ratkaisuun, Sopimusta koskevat ristiriitaisuudet käsitellään yliopistopaikkakunnan käräjäoikeudessa. 
10. Sopimuksen siirtäminen
Sopimusta ei saa siirtää ilman Sopimuksen muiden osapuolten etukäteen antamaa kirjallista lupaa.   
11. Sopimuksen päättäminen tai purkaminen
Sopimus päättyy, kun Suunnitteludokumenteissa kuvattu Projekti on johtoryhmän päätöksellä todettu päättyneeksi, tai viimeistään 15.1.2004. 
Sopimus voidaan purkaa jo aiemmin Sopimuksen osapuolten kirjallisella sopimuksella, mikäli Projektin jatkaminen osoittautuu epätarkoituksenmukaiseksi. 
Kaikilla Ryhmän jäsenillä on myös oikeus purkaa Sopimus omalta osaltaan perustellusta syystä Johtoryhmälle esitettävällä kirjallisella ilmoituksella. Tällöin Sopimus katsotaan purkautuneeksi vain kyseisen henkilön osalta, eikä kyseisellä henkilöllä ole Sopimuksen suhteen oikeuksia eikä velvollisuuksia.
Sopimuksen purkautumisesta ei Sopimuksen osapuolille synny vahingonkorvausvelvollisuutta toisilleen, eikä aiheutuneiden kustannusten takaisinmaksuvelvollisuutta. 

12. Allekirjoitukset ja päiväys
Tämä Sopimus tulee voimaan, kun kaikki Sopimuksen osapuolet ovat sen allekirjoittaneet. Sopimuksesta on tehty seitsemän samasanaista kappaletta, yksi kullekin sopimusosapuolelle.

Jyväskylän yliopisto / tietotekniikan laitos	
Jyväskylässä __.__.2003	Jyväskylässä __.__.2003	Jyväskylässä __.__.2003		
				
Timo Hämäläinen	Tiina Hokkanen	Jukka-Pekka Santanen		
Laitoksen johtaja	Hallintopäällikkö	Lehtori		
	
Jyväskylän yliopisto / Tilaajan edustajat	
Virtuaaliyliopistohanke	Hallinnon OPLAA! hanke			
Jyväskylässä __.__.2003	Jyväskylässä __.__.2003			
				
Antti Auer	Jari Rantamäki			
Koordinaattori	Pääkoordinaattori			
				
Ryhmän jäsenet	
Jyväskylässä __.__.2003	Jyväskylässä __.__.2003	Jyväskylässä __.__.2003	Jyväskylässä __.__.2003	
				
Sami Huttunen	Tatu Lamminmäki	Juha Lappi	Pelkkikangas Eija